Premierul Viorica Dăncilă a anunţat că duminică va începe o vizită în Statele Unite, care va avea şi o "componentă economică puternică" şi care va constitui totodată "un bun prilej pentru a fi prezentate investitorilor americani oportunităţile de afaceri din România".

"Consolidăm relaţiile cu statele membre UE dar, în acelaşi timp, aprofundăm Parteneriatul strategic pe care îl avem cu SUA. Duminică, voi începe o vizită de lucru în SUA, alături de mai mulţi membri ai Cabinetului, în cadrul căreia voi avea întâlniri cu oficiali americani. Vizita de lucru va avea şi o componentă economică puternică şi va fi un bun prilej să prezentăm investitorilor americani oportunităţile de afaceri din România", a declarat premierul la Palatul Victoria.